b'\n_START_ARTICLE_\nJulka Polan\xc4\x8di\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nJulka Polan\xc4\x8di\xc4\x8d se je rodila v siroma\xc5\xa1ni delavski dru\xc5\xbeini. Leta 1921 je rodila sina Iva, leta 1923 pa Lovra. Dru\xc5\xbeina je \xc5\xbeivela v Dravogradu, a je mo\xc5\xbe rad pil in se za dru\xc5\xbeino ni brigal, zato sta se lo\xc4\x8dila in Julka Polan\xc4\x8di\xc4\x8d se je leta 1924 s sinovoma preselila v Maribor. \xc5\xbdiveli so v majhnem stanovanju na Koro\xc5\xa1ki cesti 34. Ker ni dobila slu\xc5\xbebe, je doma \xc5\xa1ivala in pri bogatej\xc5\xa1ih dru\xc5\xbeinah pomagala pri gospodinjskih delih. Z njimi je \xc5\xbeivel tudi Sre\xc4\x8dko Gantar, klju\xc4\x8davni\xc4\x8dar v \xc5\xbeelezni\xc5\xa1kih delavnicah, ki je za fanta skrbel kot kru\xc5\xa1ni o\xc4\x8de. Od leta 1929 je delala kot tekstilna delavka v tovarni Doktor in drug, nato kot \xc5\xa1ivilja v tovarni Sku\xc5\xa1ek, zadnja leta pred drugo svetovno vojno pa v tekstilni tovarni Thoma. V delavsko revolucionarno gibanje se je vklju\xc4\x8dila leta 1931, leta 1936 pa je aktivno sodelovala v veliki tekstilni stavki. Bila je \xc4\x8dlanica Komunisti\xc4\x8dne partije Jugoslavije in leta 1941 se je vklju\xc4\x8dila v boj proti okupatorju. Pri njih doma je bila postojanka pokrajinskega odbora OF za \xc5\xa0tajersko. Po vojni je nadaljevala z dru\xc5\xbebenopoliti\xc4\x8dnim delom in leta 1977 je bila odlikovana s Srebrnim grbom mesta Maribor._NEWLINE_Julka Polan\xc4\x8di\xc4\x8d je ve\xc4\x8dkrat obiskala osnovno \xc5\xa1olo, ki se imenuje po njenih sinovih in u\xc4\x8dencem, ki so jo imenovali Polan\xc4\x8di\xc4\x8deva mama, pripovedovala o \xc5\xbeivljenju svojih sinov in vojnih \xc4\x8dasih. Pokopana je na Pobre\xc5\xa1kem pokopali\xc5\xa1\xc4\x8du v Mariboru.'